**Yksityisteiden kunnossapitoavustusten hakeminen vuonna 2022**

**Yksityistieavustushakemus, kunnossapitokustannuslomake ja viimeisen tilikauden tuloslaskelma on palautettava kunnantoimistolle viimeistään 29.4.2022 klo 15.00 mennessä.**

Hakemuslomakkeita voi tulostaa Kuhmoisten kunnan internetsivuilta [www.kuhmoinen.fi](http://www.kuhmoinen.fi) tai noutaa kunnan teknisestä toimistosta.

**Yksityisteiden vahvistetut kunnossapitoavustusten hakuperusteet**

*Yleiset edellytykset*

* Edellytyksenä avustuksen myöntämiselle tiepitoon on, että tietä koskevien asioiden hoitamista varten on perustettu tiekunta ja että tiekuntaa ja yksityistietä koskevat tiedot yksityistierekisterissä (Maanmittauslaitos) sekä tie- ja katuverkon tietojärjestelmässä (DigiRoad) ovat ajantasaiset niin kuin 50 §:ssä edellytetään (Yksityistielaki 560/2018).
* Tien vaikutuspiirissä (varrella) on oltava vähintään yksi pysyvästi asuva kuhmoislainen osakas.
* Tietä avustetaan Kuhmoisten kunnan alueella kulkevalta osalta, joka tulee esittää hakemuksessa.
* Avustettavan tien käyttöä muuhun kuin osakkaiden hyväksi tapahtuvaan liikenteeseen ei saa rajoittaa (Yksityistielaki 560/2018 § 28, 29, 50, 84, 85)

*Avustuksen suuruus*

* Kunnossapitoavustus määräytyy edellisen vuoden (2021) kunnossapitokustannusten perusteella. Avustuskelpoisena kunnossapitokustannuksena ei huomioida perusparannuskustannuksia eikä tiekunnan hallinnollisia kuluja.
* Avustusta maksetaan samassa suhteessa mitä tiekunnan hyväksytyt menot ovat kaikkien hakijatiekuntien hyväksytyistä kokonaismenoista.
* Tien sijaitessa usean kunnan alueella, avustuskelpoinen kustannus lasketaan prosenttiosuudella, joka tien pituudesta sijaitsee Kuhmoisten kunnan alueella.
* Avustuksen enimmäismäärä on 2500 euroa ja alle 75 euron avustusta ei makseta.
* Avustuksena jaetaan kunnan talousarvioon varattu 50 000 euron määräraha.

*Avustuksen hakeminen*

* Yksityisteiden kunnossapitoavustushakemus liitteineen on palautettava 29.4.2022 klo 15.00 mennessä postitse Kuhmoisten kunnan rakennuslautakunta, Toritie 34 A, 17800 KUHMOINEN tai sähköpostilla kirjaamo@kuhmoinen.fi tai kunnantoimiston postilaatikkoon.
* Myöhästyneitä hakemuksia ei hyväksytä.

16.2.2022

Kuhmoisten kunnan rakennuslautakunta